Frode Sørensen (S), 2006-02-07:
Som hr. Leif Mikkelsen sagde, har jeg også fundet ud af, at der i regeringsgrundlaget står nogle tanker om at omlægge registreringen af motorkøretøjer, således at registreringen kan lægges ud fra politiet.
Den skal så hovedsagelig lægges ud til bilforhandlere og synsvirksomheder.
Undtaget herfra er så en række særlige typer registrering som f.eks. handicapkøretøjer.
Hensigten er altså at skabe administrative lettelser gennem udnyttelse af ny teknologi.
Vi kan jo sagtens få en stor debat om her i dag, om vi nu tror på det eller ej, men lad nu det være.
Vi ser gerne, at den foreslåede digitalisering af bilregistrering kan finde sted så let som muligt for bilejerne, og vi hæfter os især ved, at regeringen dog fastholder, at det administrative grundlag, nemlig køretøjsregisteret, fortsat er en offentlig opgave.
Vi noterer os også, at skatteministeren er opmærksom på den fare, der ligger i denne decentralisering og privatisering.
Den foregående ordfører var jo inde på noget med sikkerheden.
Jo flere indregistreringssteder, desto større risiko for større eller mindre fejl og det, der kan være værre.
Når indregistrering og omregistrering fremover skal foregå privat, indebærer det også en risiko for, at processen foregår med mindre omhu end den nuværende motorregistrering i politiets regi.
Det skal vi så have set på under udvalgsarbejdet.
Så er det sådan, at ministeren har til hensigt at skabe et nyt registreringssystem, hvor de private registreringer er administreret af SKAT.
På den baggrund hører jeg da gerne ministeren bekræfte, at SKAT vil få tilført de nødvendige ressourcer, så de kan løse opgaven.
Efter forslaget vil det blive lettere at hente oplysninger om køretøjerne for bl.a. forsikringsselskaberne, mens SKAT overtager opkrævning af vægtafgift, hvilket synes rimeligt nok.
Her er det så igen, at vi kan spørge: Er vi så på en eller anden måde inde i, at forsikringsselskaberne kan gå ind i nogle registre?
Vi har i en anden sammenhæng store diskussioner om, om der på den ene eller anden måde skal gives samtykke.
Men det må vi se på i udvalgsarbejdet.
De private registreringssteder vil også få kompensation for deres arbejde.
Det finder vi sådan set er rimeligt nok, blot de samlede udgifter ikke overstiger dem, vi allerede budgetterer med.
Ellers er der vel heller ikke nogen fidus i at fremsætte forslaget.
Ellers bliver der her tale om at yde en helt ny type skjult erhvervsstøtte, hvilket ministeren næppe kan have til hensigt.
Vi forstår sådan set udmærket, at ministeren ikke har lagt sig fast på, hvornår loven skal træde i kraft.
Man sigter efter en startdato den 1. januar 2008.
Det synes vi sådan set er en god idé, men det må jo så også betyde, at ministeren er lidt usikker på, om tingene nu også hænger sammen, som de skal.
Det skal ikke skjules, at Socialdemokraterne har betænkeligheder ved at lægge flere offentli ge opgaver ud til private operatører alene for privatiseringens skyld.
I princippet kan man jo opnå ganske tilsvarende administrative lettelser for bilejerne inden for det offentlige system.
Vi kan godt forestille os muligheden for at udvide antallet af motorkontorer i hele landet og åbne adgangen til privatregistrering via nettet uden at skulle tildele bilforhandlere og private synsvirksomheder ret til registrering.
Vi vil under udvalgsarbejdet se nøje på de problemer, der er, og være med til at sikre, at vi fremover får en bilregistrering, der lever op til de behov, som kunderne har.